《赵州》
清代·路德

买丝争绣佳公子，颇调平原能好士。楼头一笑红颜摧，食客纷纷来复来。

我言此事非人情，如何浪得怜才名。恶客一言九鼎重，美人一死鸿毛轻。

君不见乐羊啜子甘如饴，功成反使文侯疑。又不见吴起杀妻为求将，母死不奔心早丧。

公子天下寡恩人，可知好士情非真。贤者闻风定高蹈，公等碌碌安足论。

吁嗟乎！躄者足，笑者头，千秋恨事良悠悠。我今独酌中山酒，不愿将杯滴赵州。

作者简介：（1784—1851）陕西盩厔人，字闰生。嘉庆十四年进士。官至户部主事，考补军机章京。以目疾请假归里。其学自反身心，讲求实用。曾主关中宏道等书院，所选时艺，一时风行。有《柽华馆诗文集》等。